
   REPUBLIKA HRVATSKA
   BRODSKO-POSAVSKA ŽUPANIJA 
   UPRAVNI ODJEL ZA GRADITELJSTVO,
   INFRASTRUKTURU  I  ZAŠTITU  OKOLIŠA
   Odsjek za infrastrukturu, zaštitu okoliša i obnovu

KLASA: UP/I 351-02/26-01/2
URBROJ: 2178-03-02/4-26-17
Slavonski Brod, 30. rujan  2026. godine


Brodsko-posavska županija (OIB: 27400987949),  Upravni odjel za graditeljstvo, infrastrukturu i zaštitu okoliša na temelju članka 84. stavka 1. i članka 90. stavaka 1., 2. i 3.  Zakona o zaštiti okoliša („Narodne novine“, br. 80/13, 153/13, 78/15, 12/18 i 118/18), članka 27. stavka 1. Zakona o zaštiti prirode („Narodne novine“, br. 80/13, 15/18, 14/19, 127/19 i 155/23), te odredbe članka 6. stavka 2. i članka 27. stavka 3. Uredbe o procjeni utjecaja zahvata na okoliš („Narodne novine“, br. 61/14, 3/17 i 48/26), na zahtjev nositelja zahvata  Hrvatske vode, Ulica grada Vukovara 220, HR10000 Zagreb (OIB: 28921383001), nakon provedenog postupka ocjene o potrebi procjene utjecaja na okoliš, donosi


R  J  E  Š  E  N  J  E

I. Za    namjeravani   zahvat – restauracija vodotoka Mrsunje od km 1+660 do 22+900 i od 23+500 do km 26+330, na području općina Bebrina, Brodski Stupnik, Oriovac i Sibinj te Grada Slavonskog Broda, Brodsko-posavska županija - nije   potrebno  provesti  postupak  procjene utjecaja  na   okoliš, uz primjenu sljedećih mjera zaštite okoliša:
1. Prilikom izvođenja građevinskih radova, potrebno je provoditi  mjere zaštite kako bi se izbjegla moguća onečišćenja tla i podzemnih voda. U slučaju eventualnih onečišćenja osigurati sanaciju onečišćenog područja putem ovlaštene tvrtke.  
2. Prije odlaganja mulja na poljoprivredne površine, potrebno je provesti  analizu mulja radi utvrđivanja sukladnosti s odredbama i propisanim graničnim vrijednostima.
3. Radove u kalendarskoj godini na svakom pojedinom odsječku potrebno je započeti prije nego temperatura zraka padne ispod 50C (zbog hibernacije vodozemaca i gmazova, što je potrebno utvrditi u suradnji s nadležnom Javnom ustanovom „Natura Slavonica“ ili stručnjakom herpetologom).
4. Zahvat se ne smije provoditi u vrijeme gniježđenja ptica niti u ih uznemiravati  u okolnim tablama ribnjaka i poljoprivrednim površinama.

II. Za    namjeravani   zahvat - restauracija vodotoka Mrsunje od km 1+660 do 22+900 i od 23+500 do km 26+330, na području općina Bebrina, Brodski Stupnik, Oriovac i Sibinj te Grada Slavonskog Broda, Brodsko-posavska županija - nije   potrebno  provesti  glavnu ocjenu prihvatljivosti za  ekološku  mrežu.

III. Ovo   rješenje  prestaje  važiti  ako  nositelj  zahvata Hrvatske vode, iz Zagreba, Ulica grada Vukovara 220, u roku  od dvije godine od dana izvršnosti rješenja, ne podnese zahtjev za izdavanjem lokacijske dozvole, odnosno drugog akta sukladno posebnom zakonu.

IV. Važenje  ovog  rješenja, na  zahtjev  nositelja  zahvata  Hrvatske vode, iz Zagreba, Ulica grada Vukovara 220,  može  se  jednom  produžiti   na  još  dvije godine uz uvjet  da se nisu  promijenili  uvjeti  utvrđeni u  skladu sa zakonom i drugi uvjeti  u  skladu s kojima je  izdano  ovo  rješenje.

V. Ovo rješenje  objavljuje se  na  mrežnim stranicama Brodsko-posavske županije.

O  b  r  a  z  l  o  ž  e  n  j  e

Nositelj zahvata Hrvatske vode iz Zagreba Ulica grada Vukovara 220,  je  putem opunomoćenika društva  EcoMission d.o.o. iz Varaždina, Zagrebačka 183, sukladno odredbama članka 82. Zakona o zaštiti okoliša i članka 25. stavka 1. Uredbe o procjeni utjecaja zahvata na okoliš, podnio Brodsko-posavskoj županiji, Upravnom odjelu za graditeljstvo, infrastrukturu  i zaštitu okoliša (u daljnjem tekstu: Upravni odjel),  dana 21. svibnja 2026. godine,  zahtjev za provedbom postupka ocjene o potrebi procjene utjecaja na okoliš za zahvat restauracije vodotoka Mrsunje od km 1+660 do 22+900 i od 23+500 do km 26+330, na području općina Bebrina, Brodski Stupnik, Oriovac i Sibinj te Grada Slavonskog Broda, Brodsko-posavska županija.  Uz zahtjev je priložen Elaborat zaštite okoliša  za ocjenu o potrebi procjene utjecaja  na okoliš restauracija vodotoka Mrsunje od km 1+660 do 22+900 i od 23+500 do km 26+330, na području općina Bebrina, Brodski Stupnik, Oriovac i Sibinj te Grada Slavonskog Broda, Brodsko-posavska županija,  kojeg je u  svibnju 2026. godine  izradio   ovlaštenik EcoMission d.o.o. iz Varaždina, Zagrebačka 183,  koji ima važeću suglasnost Ministarstva zaštite okoliša i zelene tranzicije, za obavljanje stručnih poslova zaštite okoliša (Rješenje, KLASA: UP/I 351-02/23-08/36, URBROJ: 517-04-1-1-25-3, od 27. ožujka 2025. god.). Voditelj izrade Elaborata je Marija Hrgarek, dipl.ing.kem.tehn.

Pravni temelj za vođenje postupka ocjene o potrebi procjene utjecaja na okoliš su odredbe stavka 1. članka 78. Zakona o zaštiti okoliša  i odredbe članaka 24., 25., 26. i 27. Uredbe. Naime, za zahvate navedene u točki  1.5. Priloga III. Uredbe o procjeni utjecaja zahvata na okoliš: „Kanali, nasipi i druge građevine za obranu od poplave i erozije obale“,  postupak ocjene o potrebi procjene utjecaja zahvata na okoliš, provodi nadležno upravno tijelo u županiji. Nadležno upravno tijelo u Brodsko-posavskoj županiji,  koje obavlja poslove u području zaštite okoliša  i prirode je  Upravni odjel za graditeljstvo, infrastrukturu i zaštitu okoliša. Osim navedenog, stavkom 1. članka 27. Zakona o zaštiti prirode, utvrđeno je da se za zahvate za koje je određena provedba ocjene o potrebi procjene utjecaja na okoliš, provodi prethodna ocjena prihvatljivosti za područje ekološke mreže u okviru postupka ocjene o potrebi procjene. U postupku je zatraženo mišljenje Zavoda za zaštitu okoliša i prirode Ministarstva zaštite okoliša i zelene tranzicije. Postupak ocjene je proveden jer  nositelj zahvata planira restauraciju dijela postojećeg vodotoka rijeke Mrsunje.
 
O zahtjevu nositelja zahvata za pokretanjem postupka ocjene o potrebi procjene utjecaja na okoliš sukladno članku 7. stavku 2. točki 1. i članku 8. Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“, br. 64/08), na mrežnoj stranici Brodsko-posavske županije, objavljena je 30. lipnja  2026. godine, Informacija o zahtjevu za provedbu postupka ocjene o potrebi procjene utjecaja na okoliš za predmetni zahvat (KLASA: UP/I 351-02/26-01/02, URBROJ: 2178-03-02/4-26-4, od   30. lipnja  2026. godine).

U dostavljenoj dokumentaciji (Elaboratu zaštite okoliša) navedeno je u bitnom, sljedeće:
Trenutno je protok rijeke Mrsunje otežan zbog nataloženog mulja te je potrebno provesti njegovo uklanjanje, kako bi se osigurao protok i spriječilo plavljenje okolnih površina. U svrhu poboljšanja vodnog režima rijeke Mrsunje, predmetnim zahvatom se planira uklanjanje nanosa iz korita rijeke, kako bi se povećava akumulacijska sposobnost rijeke te poboljšanje kakvoće vode eliminiranjem izvora nutrijenata koji se aktiviraju iz sedimenta.  Nositelj zahvata planira restauraciju rijeke Mrsunje od km 1+660 do km 22+900 i od km 23+500 do km 26+330. Provedbom zahvata je predviđeno  uklanjanje viška nanosa iz korita rijeke Mrsunje na kčbr. 3167/1  k.o. Brodski Varoš,  kčbr. 1279 i 1280 k.o. Kaniža, kčbr. 3044/1 i 3044/2 k.o. Brodski Stupnik  te kčbr.  3213, 3149 i 3029 k.o. Oriovac. Uklonjeni materijal će se trajno deponirati u području uz obalu, odnosno u prostoru inundacije na navedenim česticama unutar lokacije zahvata. Ukupna duljina dionice koja će se urediti je oko 24.070 m, a ukupna površina obuhvata zahvata je oko 100 ha. Restauracija rijeke Mrsunje, odnosno uklanjanje viška nanosa, na predmetnoj dionici tehnološki je predviđeno primjenom bagera i drugih strojeva s obale. Pristup rijeci Mrsunji s obale je omogućen cijelim njenim tokom, a za dovoz mehanizacije do lokacije koristit će se okolne prometnice. Mulj će se odmah trajno deponirati u obalnom području i području inundacije, odnosno u području postojećeg nasipa, bez odlaganja na poljoprivredne površine koje se nalaze u zaleđu nasipa rijeke Mrsunje. Predviđeno je  uklanjanje oko 70.000 m3 riječnog nanosa, koji će se nakon iskopa taložiti, sušiti i procijediti te rasprostrijeti na predmetnim česticama i uklopiti u postojeće stanje na lokaciji. Debljina deponiranog mulja u prosjeku će iznositi oko 10 cm. Materijal se neće deponirati na desnoj obali u području državnih šuma, kako se ne bi narušili uvjeti u rubnom šumskom području s kojim lokacija zahvata graniči, kao niti na području  na kojem se nalaze poljoprivredne i ribnjačarske površine. Lokacija zahvata smještena je u Brodsko-posavskoj županiji na području općina Bebrina, Brodski Stupnik, Oriovac i Sibinj te Grada Slavonskog Broda. 
Detalji o zahvatu nalaze se u Elaboratu zaštite okoliša u postupku ocjene o potrebi procjene utjecaja zahvata  na okoliš  restauracija vodotoka Mrsunje od km 1+660 do 22+900 i od 23+500 do km 26+330, na području općina Bebrina, Brodski Stupnik, Oriovac i Sibinj te Grada Slavonskog Broda, Brodsko-posavska županija,  koji je objavljen uz predmetnu Informaciju.

Upravni odjel je u postupku ocjene dostavio zahtjev (KLASA: UP/I 351-02/26-01/02, URBROJ: 2178-03-02/4-26-5, od 30. lipnja 2026. godine) za mišljenjem:  Ministarstvu zaštite okoliša i zelene tranzicije: Upravi za klimatsku tranziciju, Upravi vodnog gospodarstva i zaštite mora te Sektoru za održivo gospodarenje otpadom; Ministarstvu poljoprivrede, šumarstva i ribarstva - Upravi za poljoprivredno zemljište; Brodsko-posavskoj županiji - Upravnom odjelu za gospodarstvo i poljoprivredu; Zavodu za prostorno uređenje Brodsko-posavske županije, Javnoj ustanovi za upravljanje zaštićenim dijelovima prirode Brodsko-posavske županije - Natura Slavonica; općinama Bebrina, Brodski Stupnik, Oriovac i Sibinj te Gradu Slavonskom Brodu. Zahtjev  (KLASA: UP/I 351-02/26-01/02, URBROJ: 2178-03-02/4-26-6, od 30. lipnja 2026. godine) za mišljenjem, dostavljan je Zavodu za zaštitu okoliša i prirode Ministarstva zaštite okoliša i zelene tranzicije. 

Upravni odjel za gospodarstvo i poljoprivredu je dostavio mišljenje (KLASA:351-03/26-03/46, URBROJ:2178-04-02/03-26-02, od 6. srpnja 2026. god.), kako predmetni zahvat neće imati utjecaj na sastavnice okoliša iz njihove nadležnosti. Općina Oriovac je dostavila mišljenje (KLASA: 351-02/26-01/2, URBROJ:2178-10-01-26-2, od 8 srpnja 2026. god.), kako nema primjedbi na planirani zahvat te  nema saznanja o okolnostima koje bi upućivale na mogućnost značajnog negativnog utjecaja zahvata na sastavnice okoliša iz njihove nadležnosti. Sektor za održivo gospodarenje otpadom Ministarstva zaštite okoliša i zelene tranzicije je dostavio mišljenje (KLASA:351-01/26-02/66, URBROJ:517-04-2-2-26-2, od 9. srpnja 2026. god.), kako se ne očekuje značajan negativan utjecaj zahvata na sastavnice okoliša uz napomenu da je tijekom rada na uklanjanju nanosa potrebno uvažavati mjere propisane odredbama propisa iz područja gospodarenja otpadom. Zavod za prostorno uređenje Brodsko-posavske županije je dostavio mišljenje (KLASA: 350-02/26-01/24, URBROJ: 2178/01-26-0/6-26-2, od 8. srpnja 2026. god.), kako nije potrebno provoditi postupak procjene utjecaja na okoliš zahvata.
Javna ustanova Natura Slavonica je dostavila mišljenje (KLASA:350-02/26-01/1, URBROJ:2178-1-27-01-26-2, od 13. srpnja 2026. god.), uz uvjet pridržavanja mjera zaštite i vremena provođenja zahvata van sezone gniježđenja i uznemiravanja ptica, planirani zahvat neće imati negativan utjecaj na zaštićeni krajobraz Jelas polje. Uprava vodnog gospodarstva i zaštite mora Ministarstva zaštite okoliša i zelene tranzicije je dostavila mišljenje (KLASA: 325-11/26-04/227, URBROJ:517-05-1-1-2-26-3, od 9. srpnja 2026. godine), kako za predmetni zahvat s vodnogospodarskog stajališta, nije potrebna procjena utjecaja na okoliš, jer se ne očekuje negativan učinak predmetnog zahvata na stanje vodnih tijela.
Uprava za poljoprivredno zemljište, biljnu proizvodnju i tržište Ministarstva poljoprivrede, šumarstva i ribarstva je dostavila mišljenje (KLASA:351-03/26-01/132, URBROJ: 525-06/188-26-2, od 17. srpnja 2026. god.), kao predmetni zahvat uz propisane mjere zaštite, neće imati značajan negativan utjecaj na sastavnice okoliša iz područja njihove nadležnosti, odnosno poljoprivredno zemljište.
Uprava za klimatsku tranziciju Ministarstva zaštite okoliša i zelene tranzicije je dostavila mišljenje (KLASA:351-05/26-04/299, URBROJ: 517-03-3-2-26-2, od 20. srpnja 2026. god.), u kojem se navodi kako su u analizi predmetnog Elaborata i zahvata utvrdili da se neće povećavati   emisije stakleničkih plinova, kao i da planirani zahvat neće značajnije utjecati na zrak, tlo i svjetlosno onečišćenje te za zahvat u navedenom opsegu i granicama, nije potrebno provoditi postupak procjene utjecaja na okoliš. 
Ovaj Upravni odjel je uputio požurnicu  dana 26. kolovoza  2026. godine (KLASA: UP/I 351-02/26-01/02, URBROJ: 2178-03-02/4-26-15), prema općinama Bebrina, Brodski Stupnik i Sibinj te Gradu Slavonskom Brodu. Navedena tijela nisu dostavila svoja mišljenja za predmetni zahvat.
Zavod za zaštitu okoliša i prirode Ministarstva zaštite okoliša i zelene tranzicije je dostavio mišljenje (KLASA:352-03/26-06/700, URBROJ:2178-08-3-2-1-26-2, od 19. kolovoza 2026. godine), u kojem se navodi kao mjera zaštite okoliša za umanjenje negativnog utjecaja planiranog zahvata na bioraznolikost da je radove u kalendarskoj godini na svakom pojedinom odsječku potrebno je započeti prije nego temperatura zraka padne ispod 50C (zbog hibernacije vodozemaca i gmazova, što je potrebno utvrditi u suradnji s nadležnom Javnom ustanovom „Natura Slavonica“ ili stručnjakom herpetologom). Nadalje smatraju da se Prethodnom ocjenom  može isključiti mogućnost značajnog negativnog utjecaja provedbe zahvata na ciljeve očuvanja i cjelovitost područja ekološke mreže te da  za zahvat nije potrebno provesti Glavnu ocjenu.

Na planirani zahvat obrađen Elaboratom zaštite okoliša, koji je objavljen uz Informaciju o zahtjevu za provedbom postupka ocjene o potrebi procjene utjecaja na okoliš na mrežnim stranicama Brodsko-posavske županije, nisu zaprimljene primjedbe javnosti niti zainteresirane javnosti.
Razlozi zbog kojih nije potrebno provesti postupak procjene utjecaja na okoliš niti Glavnu ocjenu prihvatljivosti za ekološku mrežu, su sljedeći:
Tijekom izvođenja građevinskih radova restauracije može doći do povećanja emisija čestica prašine u zrak te onečišćenja zraka  ispušnim plinovima prilikom rada strojeva, vozila i opreme, međutim navedeni utjecaji su privremenog i kratkotrajnog karaktera, ograničeni na vrijeme i lokaciju izvođenja radova.  Izvođenjem radova će doći  do blagog povećanja intenziteta prometa. Emisije ispušnih plinova vozila će biti povremene i neće imati značajan utjecaj na kvalitetu zraka. Tijekom korištenja zahvata doći će do promjene stanja prometa na lokaciji zahvata, ali ne u toj mjeri koja bi rezultirala negativnim utjecajem na okoliš.  Tijekom pripreme i izvođenja radova  restauracije postoji mogućnost onečišćenja tla i voda uslijed nekontroliranog ispuštanja pogonskih goriva i maziva strojeva, koje se može izbjeći pažljivim radom, u skladu sa propisanom mjerom zaštite I.1. iz izreke ovog rješenja, te je utjecaj tijekom restauracije zanemariv, a utjecaja na korištenje zemljišta neće biti, jer se radi o postojećem vodotoku na kojem se provodi restauracija. Uz pažljivo izvođenje radova te redovnim održavanjem strojeva i opreme, vjerojatnost ovog negativnog utjecaja je mala. Pravilnim skladištenjem otpadnog materijala, zabranom skladištenja goriva i maziva na području zahvata te punjenjem gorivom u radne strojeve iznad vodonepropusne posude, ovaj se utjecaj može umanjiti. U slučaju akcidentne situacije potrebno je pridržavati se propisanih mjera.  Tijekom izvođenja radova zbog suspenzije sitnijih čestica sedimenta, doći će do zamućenja vode što će smanjiti kvalitetu vode (promjena fizikalnih svojstava), no ovaj utjecaj je vremenski ograničen samo na vrijeme izvođenja radova, kao i prostorno na dio vodotoka na kojem se radovi u datom trenutku provode, a nakon završetka radova, ovaj utjecaj prestaje. Na lokaciji zahvata neće nastajati otpadne vode, niti će se provoditi djelatnost kojom bi došlo do potencijalne mogućnosti onečišćenja površinskih ili podzemnih voda. S obzirom na vrstu i obuhvat zahvata, ne očekuje se negativan utjecaj zahvata na  izvorište Jelas, kao ni druga izvorišta u širem okruženju lokacije zahvata, te zahvat neće imati negativan utjecaj na kvalitetu podzemnih i površinskih voda. Lokacija zahvata obuhvaća dio toka rijeke Mrsunje koji je dio vodnih tijela CSR00084_000000, MRSUNJA, CSR00084_005741, MRSUNJA i CSR00084_012812, MRSUNJA. Provedbom zahvata, odnosno uklanjanjem viška nanosa osigurat će se bolji hidrološki režim navedenih vodnih tijela te posredno poboljšati protočnost korita za velike vode i nanos. Time će se nastali rizik od pojava poplava na predmetnom području rijeke Mrsunje smanjiti na  prihvatljivu razinu. Zahvat se odnosi samo na čišćenje korita rijeke Mrsunje, odnosno na vađenju sedimenta iz vodnog tijela.  Uklanjanje viška nanosa iz dna korita rijeke Mrsunje, neće dovesti do značajnog utjecaja na prateće hidromorfološke elemente kakvoće, iako predviđenim radovima dolazi do privremene promjene morfologije korita vodotoka. Tijekom izvođenja zahvata moguće je kratkotrajno povećanje zamućenosti vode te mehaničko uklanjanje viška nanosa može lokalno utjecati na izmjenu dubine i lokalno narušavanje prirodne strukture dna korita. Međutim, dugoročni učinci zahvata ocjenjuju se pozitivnima za hidromorfološko stanje, jer se uklanjanjem viška nanosa poboljšava protočnost korita i hidraulički uvjeti, čime se doprinosi uspostavi prirodnijeg režima tečenja rijeke Mrsunje, povećava se kapacitet korita za prihvat velikih voda, smanjuje se rizik od plavljenja te se omogućuje bolja povezanost ovog vodnog tijela. Neće doći do značajnih utjecaja na biološke elemente kakvoće, a time i na ekološko stanje vodnih tijela na području projekta. Sukladno trenutnoj ocjeni stanja predmetnih vodnih tijela, postignuto je dobro kemijsko stanje, a provedbom zahvata uklanjanja viška nanosa iz dna korita rijeke Mrsunje, neće doći do promjene ocjene kemijskog stanja vodnog tijela.  Restauracijom rijeke Mrsunje poboljšava se vodni režim uklanjanjem sedimenta iz korita vodotoka, povećava se dubina vode, čime se povećava akumulacijska sposobnost korita rijeke te će doći do poboljšanja kakvoće vode eliminiranjem izvora nutrijenata koji se aktiviraju iz sedimenta. Provedbom zahvata doći će do izmjene u vegetacijskom sastavu na lokaciji zahvata, jer će doći do čišćenja vegetacije unutar rijeke prilikom vađenja sedimenta te do košnje obalne vegetacije radi lakše provedbe zahvata.  Pronos sedimenta u predmetnom području biti će poboljšan s obzirom da će doći do vađenja viška istaloženog sedimenta, čime će se poboljšati protok samih vodnih tijela i  omogućiti će se manje taloženje sedimenta na predmetnom području.  Lokacija zahvata se nalazi na području male vjerojatnosti poplavljivanja. U slučaju pojave poplava tijekom izvođenja radova, lokacija zahvata može biti nedostupna kopnenim putem, što može dovesti do privremene obustave radova, međutim utjecaj poplava na zahvat ocjenjuje se kao mali.  Uklanjanjem viška nanosa osigurat će se uvjeti za protočnost korita za velike vode i nanos što će posredno smanjiti rizik od pojava poplava na predmetnom području rijeke Mrsunje.
Budući će se radovi provoditi isključivo na području toka rijeke Mrsunje, a uklonjenih oko 70.000 m3 nanosa, koristiti će se za uređenje obalnog pojasa i ostatak deponirati na lokaciji zahvata u inundacijskom području rijeke Mrsunje te  se neće provoditi tehnološki procesi i djelatnosti koje bi mogle imati negativan utjecaj na tlo,  zahvat neće imati negativan utjecaj na tlo i korištenje zemljišta. Tijekom pripremnih radova i uklanjanja nanosa na lokaciji će biti prisutna vozila i strojevi, zrak će  na lokaciji biti u manjoj mjeri onečišćen lebdećim česticama te ispušnim plinovima, kao produktima sagorijevanja pogonskog goriva. Moguće onečišćenje zraka je privremenog i kratkotrajnog karaktera, ograničeno na vrijeme izvođenja radova i lokaciju samog zahvata. Nakon prestanka radova negativni utjecaj na zrak će nestati, bez trajnih posljedica na kvalitetu zraka. Tijekom korištenja se na lokaciji zahvata se neće provoditi nikakvi tehnološki procesi niti druge aktivnosti kojima bi nastajale emisije onečišćujućih tvari u zrak. Zahvat će biti proveden na samom vodnom tijelu rijeke Mrsunje, na dijelovima na kojima je zbog neredovitog održavanja korita, došlo do taloženja viška sedimenta (nanosi). Na lokaciji zahvata se neće provoditi tehnološki proces na koje bi eventualne klimatske promjene mogle imati negativni utjecaj. Poplavni procesi se mogu u budućnosti intenzivirati ili smanjiti, ovisno o trendu padalina, međutim ovim zahvatom će se smanjiti rizik od poplavljivanja, budući  će se ukloniti nanosi i time omogućiti rijeci nesmetan tok. S obzirom na navedeno može se zaključiti kako je predmetni zahvat otporan na klimatske promjene te se smatra da klimatske promjene neće ugroziti funkcionalnost zahvata. Provedbom zahvata se neće negativno utjecati na vizualno-oblikovne elemente značajke prostora, odnosno utjecaj na krajobraz bit će zanemariv. Na lokaciji planiranog zahvata nema zaštićenih niti registriranih objekata kulturne baštine. Tijekom izvođenja radova u okolišu će se javljati buka kao posljedica rada građevinskih strojeva i uređaja, te eventualno teretnih vozila. Svi radovi će se organizirati na način da se obavljaju tijekom dnevnog razdoblja. S obzirom na karakteristiku i dužinu trajanja zahvata, procjenjuje se da će utjecaj buke biti privremenog trajanja i lokalnog karaktera te se tijekom uklanjanja nanosa ne očekuju razine buke koje će prijeći dopuštene razine. Tijekom korištenja se na lokaciji zahvata neće provoditi djelatnosti koje bi izazivale stvaranje buke. S obzirom na vrstu zahvata, ne očekuje se potreba za privremenim skladištenjem otpada. Servis i održavanje mehanizacije, kao i ostale aktivnosti koje mogu rezultirati nastankom opasnog otpada, neće se odvijati na lokaciji zahvata, tako da se izvedbom zahvata ne očekuje nastanak opasnog otpada. Uklanjanje nanosa iz rijeke Mrsunje provodit će se danju kada neće biti potrebe za korištenjem vanjske rasvjete, niti je zahvatom planirano postavljanje rasvjete. Procjenjuje se da će tijekom izgradnje i korištenja zahvata, uz kontrole koje će se provoditi, te ostale postupke rada, uputa i iskustva zaposlenika, vjerojatnost negativnih utjecaja na okoliš od nekontroliranog događaja biti svedena na najmanju moguću mjeru te će utjecaj biti vrlo slab.
Utjecaj zahvata na stanovništvo bit će pozitivan, jer će se uklanjanjem viška nanosa osigurati uvjeti za protočnost korita za velike vode i nanos, što će posredno smanjiti rizik od pojava poplava na predmetnom području rijeke Mrsunje.  Moguće je blago povećanje prometa tijekom izvođenja radova, ali se taj utjecaj procjenjuje kao zanemariv utjecaj. Predviđene lokacije za trajno deponiranje sedimenta iz vodotoka Mrsunje, kčbr. 3167/1, k.o. Brodski Varoš, kčbr. 1279 i 1280 k.o. Kaniža, kčbr. 3044/1 i 3044/2 k.o. Brodski Stupnik i kčbr. 3213, 3149 i 3029 k.o. Oriovac, su u vlasništvu Republike Hrvatske i prema vrsti uporabe su javno vodno dobro u općoj uporabi, kanal, vodeno korito ili potok. Nanos se planira koristiti za uređenje obalnog pojasa, dok će se ostatak deponirati u inundacijskom području rijeke Mrsunje, unutar navedenih čestica. Planirana debljina deponiranja materijala bit će oko 10 cm.  Oko 70.000 m3 riječnog nanosa, nakon uklanjanja iz vodotoka, će se taložiti, sušiti i procijediti te rasprostrijeti na predmetnim česticama. U slučaju da količina sedimenta premašuje mogućnost trajnog odlaganja unutar lokacije zahvata, sediment se može koristiti kao materijal za sanaciju obala ili nekih drugih devastiranih površina na drugim lokacijama ili za eventualnu primjenu na pašnjacima i poljoprivrednim površinama, u obliku materijala nastalog samo tretmanom procjeđivanja, pri čemu ne smije doći do propisanih onečišćenja. U skladu sa mjerom I.2. izreke ovog  rješenja, prije rasprostiranja  kao i odlaganja na poljoprivredne površine, potrebno je provesti analizu mulja, kako bi se utvrdila sukladnost s odredbama i propisanim graničnim vrijednostima  zaštite poljoprivrednog zemljišta od onečišćenja. Nakon rasprostiranja, vegetacija će se vratiti u početno stanje te će na navedenom poljoprivrednom zemljištu ponovno biti omogućena poljoprivredna djelatnost. Lokacija zahvata se nalazi izvan granica šuma. Materijal se neće deponirati na desnoj obali od stacionaže km 6+500 do 11+200, gdje lokacija zahvata graniči s odsjecima državnih šuma, kako se ne bi narušili uvjeti u rubnom šumskom području s kojim lokacija zahvata graniči.  Budući da se radovima neće zadirati u  šumska područja, već će se isti zadržati unutar lokacije zahvata, neće se negativno utjecati na šume u blizini lokacije zahvata. Provedbom zahvata neće doći do značajnog utjecaja na divljač, lovnogospodarske objekte i cjelovitost lovišta unutar kojih se lokacija zahvata nalazi. Tijekom izvođenja radova doći će do povećanog prometa teretnih vozila i radnih strojeva na lokaciji zahvata. Radovi će se provoditi s obalnog područja rijeke Mrsunje. Do povećanja prometa doći će kod dopreme mehanizacije kopnenim putem i  ostati će na lokaciji do završetka zahvata. Nakon izgradnje se na lokaciji zahvata neće odvijati nikakva djelatnost koja bi značajno utjecala na promet. Na lokaciju zahvata će povremeno, kao i do sada, dolaziti vozila djelatnika koji će provjeravati stabilnosti i funkcionalnost korita i obalnog područja rijeke Mrsunje. Sukladno svemu navedenom, provedbom zahvata neće biti utjecaja povećanja prometa. Zbog prirode zahvata i lokalnog karaktera samog zahvata, planirani zahvat neće imati prekogranični utjecaj, dok se kumulativni utjecaji s postojećim zahvatima u okruženju procjenjuju kao zanemarivi.
Planirani se zahvat nalazi  unutar područja ekološke mreže (Uredba o ekološkoj mreži i nadležnostima javnih ustanova za upravljanje područjima ekološke mreže, „Narodne novine", br.  80/19, 119/23, 87/25, 123/25), Područja očuvanja značajnog za ptice (POP) HR1000005 Jelas polje i Posebnog područja očuvanja značajnog za vrste i stanišne tipove (PPOVS) HR2001326 Jelas polje s ribnjacima.
Prema bazi podataka Ministarstva zaštite okoliša i zelene tranzicije, Zavoda za zaštitu okoliša i prirode, lokacija predmetnog zahvata predstavlja zonu rasprostranjenosti ciljnog stanišnog tipa 3130 Amfibijska staništa Isoeto-Nanojuncetea te lokacija predmetnog zahvata predstavlja pogodno stanište za ciljne vrste PPOVS HR2001326 Jelas polje s ribnjacima vidra (Lutra lutra), veliki tresetar (Leucorhinia pectoralis), barska kornjača (Emys orbicularis) i crveni mukač (Bombina bombina). Također, lokacija predmetnog zahvata predstavlja stanište pogodno za ciljne vrste ptica POP HR1000005 Jelas polje, primjerice vodomar (Alcedo atthis), siva štijoka (Zapornia parva (Porzana parva), prutka migavica (Tringa glareola), žličarka (Platalea leucorodia), škanjac osaš (Pernis apivorusy; gak (Nycticorax nycticorax), crna lunja (Milvus migrans), mali vranac (Phalacrocorax pygmaeus), čapljica valjak (Ixobrychus minutus), štekavac (Haliaeetus albicilla), mala bijela čaplja (Egretta garzetta), eja strnjarica
(Circus cyaneus), eja močvarica (Circus aeruginosus), crna roda (Ciconia nigra), bijela roda (Ciconia ciconia), bjelobrada čigra (Chlidonias hybrida), žuta čaplja (Ardeola ralloides), čaplja danguba (Ardea purpurea), velika bijela čaplja (Ardea alba), crnoprugasti trstenjak (Acrocephalus melanopogon) te značajne negnijezdeće (selidbene) populacije ptica (guske, patke, kokošice). S obzirom na to da je za očuvanje ciljnog stanišnog tipa, potrebno očuvati povoljne stanišne uvjete održavanjem niskih, blago položenih obala za razvoj amfibijskih  zajednica, a da se obale neće mijenjati provedbom zahvata, smatra se da se može isključiti mogućnost značajnog negativnog utjecaja na ciljeve očuvanja za ovaj ciljni stanišni tip. Kako se navodi u Elaboratu, a i u skladu sa mjerom I.4. ovog rješenja,  zahvat se neće provoditi za vrijeme gniježđenja ptica i zahvatom se neće zadirati u okolna pogodna staništa za ptice. Također se navodi da se zahvatom neće zadirati u područja vlažnih livada i močvarnih livada i druga vrijedna staništa koja su bitna za održavanje karakteristika Značajnog krajobraza Jelas polje. Osim za ptice, radi se i o staništima pogodnima za ciljne vrste PPOVS HR2001326 Jelas polje s ribnjacima, crveni mukač i barska kornjača, zbog kojeg je radove u vodotocima potrebno provoditi u razdoblju između početka srpnja i početka ožujka, što i odgovara razdoblju provođenja radova. U cilju umanjivanja negativnih utjecaja na bioraznolikost, potrebno je prilikom izvođenja radova, osigurati provedbu mjere I.3. ovog rješenja. S obzirom na planirano vrijeme provođenja radova te da se radovi neće provoditi na cijeloj dionici odjednom, smatra se da se može isključiti mogućnost značajnog negativnog utjecaja na održavanje odnosno postizanje ciljeva očuvanja područja ekološke mreže. Prethodnom ocjenom može se isključiti mogućnost značajnog negativnog utjecaja provedbe zahvata na ciljeve očuvanja i cjelovitost područja ekološke mreže te  za zahvat nije potrebno provesti Glavnu ocjenu.

Sukladno navedenom, uz poštivanje propisa iz područja zaštite okoliša i prirode, pridržavanjem važećih propisa iz područja zaštite okoliša, voda i održivog gospodarenja otpadom,  posebnih uvjeta nadležnih tijela, kao i ovim rješenjem utvrđenih uvjeta zaštite okoliša te s obzirom na značajke zahvata, ocijenjeno je da zahvat neće imati značajan negativan utjecaj na sastavnice okoliša i neće doći do značajnog opterećenja okoliša.

Točka I. ovog rješenja temelji se na tome da je Upravni odjel sukladno članku 81. stavku 1. i članku 90. stavku 2.  Zakona o zaštiti okoliša, te članku 24. stavku 1. i članku 27. stavcima 1. i 3. Uredbe o procjeni utjecaja zahvata na okoliš, ocijenio na temelju dostavljene dokumentacije i mišljenja nadležnih tijela, a prema kriterijima iz Priloga V. Uredbe o procjeni utjecaja zahvata na okoliš,  kako planirani zahvat neće imati značajan negativni utjecaj na okoliš, te stoga nije potrebno provesti postupak procjene utjecaja na okoliš uz primjenu navedenih mjera zaštite okoliša.

Točka II. ovog rješenja temelji se na tome da je Upravni odjel, sukladno odredbama članka 90. stavka 3. Zakona o zaštiti okoliša i članka 30. stavka 9. Zakona o zaštiti prirode, u okviru postupka ocjene o potrebi procjene, proveo prethodnu ocjenu prihvatljivosti za ekološku mrežu, te isključilo mogućnost značajnog negativnog utjecaja na ekološku mrežu i stoga nije potrebno provesti glavnu ocjenu prihvatljivosti za ekološku mrežu, uz primjenu navedenih mjera zaštite okoliša.

Točka III. ovog rješenja, rok važenja rješenja, propisana je u skladu s člankom 92. stavkom 3. Zakona o zaštiti okoliša.

Točka IV. ovog rješenja, mogućnost produljenja važenja rješenja, propisana je u skladu s člankom 92. stavkom 4. Zakona o zaštiti okoliša.

Točka V. ovog rješenja, o obvezi objave rješenja na mrežnim stranicama Brodsko-posavske županije je  temeljena  člankom 91. stavka 2. Zakona o zaštiti okoliša.

Ovo rješenje se sukladno članku 94. stavak 3. Zakona o zaštiti okoliša, dostavlja i nadležnoj inspekciji.


Uputa o pravnom lijeku:

Protiv ovog rješenja može se izjaviti žalba Ministarstvu zaštite okoliša i zelene tranzicije, Zagreb, Radnička cesta 80. Rok za izjavljivanje žalbe je 15 dana, a počinje teći osmog dana od dana objave rješenja na mrežnim stranicama Brodsko-posavske županije.
Žalba se predaje Upravnom odjelu za graditeljstvo, infrastrukturu  i zaštitu okoliša Brodsko-posavske županije, neposredno u pisanom obliku, usmeno u zapisnik ili se šalje poštom, odnosno dostavlja elektronički. 
 


                                                                                           Viša savjetnica za zaštitu prirode i okoliša
                                                                                                                Ljiljana Curić, dipl.ing.





Dostaviti:
1. Hrvatske vode, Ulica grada Vukovara 220, 10000 Zagreb
2. EcoMission d.o.o., Zagrebačka 183, 42000 Varaždin
3. Ministarstvo zaštite okoliša i zelene tranzicije, Zagreb (putem: pisarnica@mzozt.hr )
4. Državni inspektorat, Sektor inspekcijskog nadzora zaštite okoliša, Šubićeva 29, 10000 Zagreb
5. Državni inspektorat, Sektor zaštite prirode, Šubićeva 29,  10000 Zagreb
6. - u spis predmeta, ovdje

